El magistrat del Jutjat de Violència 1 de Barcelona ha acordat decretar una ordre de protecció amb prohibició d'aproximació a menys de 1.000 metres per a la dona retinguda durant tres dies per la seva exparella a Barcelona, tal i com havia sol·licitat la fiscalia. També s'ha prohibit a l'agressor comunicar-se amb la víctima per qualsevol via. Segons ha informat el TSJC, la víctima va denunciar retenció il·legal perquè va estar en tot moment, en tres indrets diferents i en espais públics compartits, "absolutament controlada" per l'exparella. La víctima no va denunciar agressió sexual, de manera que en no haver-hi denúncia no es pot perseguir aquest tipus de delicte. S'acusa el presumpte agressor de detenció il·legal i maltractament. El presumpte agressor va ser detingut el dijous a la nit després que els Mossos tinguessin coneixement que una dona podria estar retinguda dins un pis, on hauria estat agredida física i sexualment. Segons els Mossos, l'home la va sotmetre a una situació de "pànic permanent" que li impedia escapar-se. A més, li va trencar el mòbil perquè no pogués comunicar-se. La dona va poder accedir a un ordinador i es va comunicar amb un conegut seu a través del correu electrònic per demanar ajuda. Un equip del Sistema d'Emergències Mèdiques va atendre la dona que no va haver de requerir cap ingrés hospitalari. L'home, de 37 anys i nacionalitat alemanya, va passar el dissabte a disposició judicial.

Summary: El jutge decreta una ordre de protecció per a la dona retinguda durant tres dies per l'exparella a Barcelona


El creuer Norwegian Pearl de la companyia Cruise Norwegian està atracat al Port de Barcelona després de patir una avaria tècnica que ha deixat uns 2.500 passatgers sense vacances, i ha obligat també a cancel·lar un altre servei que havia de marxar aquest divendres a les illes gregues i Itàlia des de Roma. En un comunicat, la companyia ha anunciat que retornarà el 50% del preu del creuer als passatgers afectats per l'avaria, i els oferirà un 50% de descompte per a futurs viatges. A més, ofereix 300 euros per vols de tornada a cada passatger. A les xarxes socials, diversos dels afectats denuncien el tracte de la companyia, i consideren insuficient la informació oferta i les compensacions.  Pels futurs passatgers que havien d'anar a les illes gregues i Itàlia, en un creuer que sortia des de Roma però que no hi ha pogut arribar perquè s'està reparant a Barcelona, es retornarà el 100% del preu pagat.

Summary: El creuer Norwegian Pearl deixa 2.500 passatgers a Barcelona per una avaria tècnica


Dues persones detingudes per cometre un robatori amb violència i onze per l'aplicació de la Llei d'estrangeria és el balanç del dispositiu conjunt que els Mossos d'Esquadra i la Policia Nacional van dur a terme dimecres al vespre al barri de la Ribera de Barcelona. En concret, el robatori amb violència va ser l'estrebada d'una cadena d'or perpetrada per dues persones. Per altra banda 51 persones van ser identificades perquè tenien antecedents o perquè els agents van considerar que mantenien una actitud sospitosa de voler cometre un fet delictiu. Dels identificats, tretze van ser traslladats a les dependències de la Policia Nacional amb l'aplicació de la Llei d'estrangeria, dels quals onze van ser detinguts. Els altres dos eren menors d'edat que anaven indocumentats i després de fer les comprobacions pertinents els van portar a les dependències dels Mossos d'Esquadra. L'operatiu era per lluitar contra l'actuació de lladres violents multireincidents que actuen a la zona.

Summary: Tretze detinguts en el dispositiu policial al barri de la Ribera de Barcelona


Declaracions, piulades i articles als diaris posen de manifest les discrepàncies  ACN Barcelona.-CDC no dóna per trencades les negociacions amb la CUP malgrat l’intercanvi de retrets de les darreres hores a través de declaracions, piulades a Twitter i articles als diaris, han assegurat fonts convergents a l’ACN. La mateixa portaveu del Govern, Neus Munté, ha insistit aquest dimarts que l’acord és “tan important com necessari” però les discrepàncies s’estan posant de manifest en públic. El conseller d’Economia, Andreu Mas-Colell, va rebutjar dilluns les condicions que posava la CUP i va assegurar que Artur Mas sabrà explicar els motius d’unes noves eleccions. Els cupaires han contraatacat amb un article molt dur on repliquen que també ells faran saber els motius que han provocat uns nous comicis. La CUP es mostra molt crítica també amb unes declaracions de Francesc Homs, cap de llista de Democràcia i Llibertat, en què fixava quatre condicions per a un acord. Segons l’esquerra independentista, Homs actua amb “arrogància” pensant que ells les acceptaran “de genolls” i “demanant disculpes”. La polèmica s’ha estès també a Twitter, on CDC va haver d’esborrar una piulada que apuntava que “si finalment no s’investeix el president Mas, serà perquè la CUP compta amb el suport del PP, Ciutadans, el PSC, etcètera”. Els cupaires hi van reaccionar lamentant un cop més el que ells anomenen el ‘pressingCUP’. Precisament, l’ANC ha fet pública una declaració on reclama als 72 diputats independentistes que arribin a un acord abans del 27 de novembre, “sense exclusions” i amb tots els actius. Es mobilitzaran diumenge en una concentració de la qual s’ha desmarcat Súmate, argumentant que es podria interpretar com una mesura de pressió a la CUP.


Arròs, llegums, llet i d'altres aliments de llarga durada omplen les 'banyeres' -així anomenen els voluntaris les grans caixes de cartró dels punts de recollida-als més de de 2.500 punts de recollida habilitats en mercats i supermercats d'arreu de Catalunya. També hi ha productes d'higiene personal, tot i que menys, potser perquè són més cars o potser perquè hi ha persones que es pensen que només es recullen aliments, explica la Marisol Laguna, una de les voluntàries. "Necessitem també bolquers, pasta de dents, sabó o compreses", recorda. És dissabte, un dia que moltes famílies destinen a fer la compra i el segon i últim dia del Gran Recapte. Una de les coordinadores de Lleida, Laura Delgado, assegura que aquestes iniciatives són molt importants "perquè la gent s'adoni de la necessitat real que patim tots ja que avui li toca a un però potser demà sóc jo, i un granet de sorra entre tots fa molt".  Les 'banyeres' es van omplint des d'ahir amb aliments com pasta, oli, llet, llegums cuits i conserves de carn i peix i també de productes d'higiene personal com ara gel, bolquers o compreses. Els productes bàsics de llarg recorregut són el que demanen els quatre Bancs dels Aliments de Catalunya, que aquest dissabte segueixen recollint productes amb l'ajuda de milers de voluntaris repartits en més de 2.500 punts de recollida habilitats en mercats i supermercats d'arreu de Catalunya. Un d'aquests és el Mercadona de Copa d'Or de Lleida. La Laura Delgado és una de les coordinadores del Banc d'Aliments que supervisa durant tot el dia alguns dels supermercats d'aquest barri. Assegura que calen iniciatives com el Gran Recapte perquè la gent s'adoni que tots ho podem necessitar algun dia, ja que "potser demà puc ser jo qui ho necessiti". Delgado s'ha mostrat satisfeta per la col·laboració dels veïns i celebra que la gent s'impliqui sempre en les campanyes d'ajuda. "L'altre dia demanàvem roba, en altres èpoques hem demanat joguines i la gent hi col·labora sempre", destaca.  L'Helena Sangrà i l'Andrea Acebedo tenen 14 anys i participen per primera vegada com a voluntàries al Gran Recapte perquè consideren que "amb petits gestos es pot ajudar molta gent". Diuen que l'experiència ha estat molt positiva i que repetiran l'any que ve. La Marisol Laguna, que ja fa uns anys que hi col·labora, recorda que a més de productes d'alimentació es poden aportar també productes d'higiene.

Summary: "Calen iniciatives com el Gran Recapte perquè és una necessitat que patim tots. Avui li toca a un i potser demà sóc jo"


El Vendrell serà Capital de la Cultura Catalana l'any 2020, mentre que Tortosa li prendrà el relleu el pròxim 2021. El president de l'organització de la Capital de la Cultura Catalana, Xavier Tudela, ha anunciat aquest dimecres el nom de les ciutats que succeiran Manresa, que ostenta actualment aquesta capitalitat, i Cervera, el pròxim 2019. La distinció, adreçada a tot el domini lingüístic i cultural català, aspira a contribuir a ampliar la difusió, l'ús i el prestigi social de la llengua i la cultura catalanes, incrementant la cohesió dels territoris que les comparteixen, a més de promocionar i projectar el municipi designat tant a l'interior com a l'exterior. Està previst que durant aquest mes de maig tinguin lloc tant al Vendrell com a Tortosa els actes de signatura de l'acord de nominació. Des de Tortosa, l'alcaldessa de la ciutat, Meritxell Roigé, ha celebrat la designació, en el marc de "l'aposta molt important en els últims anys" en l'àmbit cultural per part de l'Ajuntament. En aquest sentit, ha destacat que, més enllà de la previsió d'ampliar el Museu o el teatre auditori Felip Pedrell, la capitalitat permetrà donar continuïtat al treball en xarxa amb les entitats culturals del municipi. "Estem molt contents i amb moltes ganes de tenir-ho", ha reblat. El consistori començarà en breu a treballar amb la imatge de la Capitalitat, per poder-la presentar en l'acte oficial de signatura de l'acord de nominació, previst el pròxim 25 de maig. També en el contingut de les activitats previstes al llarg de 2021, sobre la base de les que ja es programen actualment i amb la col·laboració de les entitats locals. Per la seva banda, Valentí Junyent, alcalde de Manresa, ciutat que exerceix aquest 2018 la capitalitat, ha volgut felicitar El Vendrell i Tortosa per la distinció. Un reconeixement, assegura, que "contribuirà a la seva projecció i a la difusió dels seus atractius culturals arreu de Catalunya".

Summary: El Vendrell serà Capital de la Cultura Catalana l'any 2020 i Tortosa el 2021


L'artista nord-americana presentarà 'Lust for Life', publicat el juliol passat ACN Barcelona.-L'artista nord-americana Lana del Rey actuarà el pròxim 19 d'abril al Palau Sant Jordi de Barcelona, on presentarà el seu cinquè i darrer treball 'Lust For Life', publicat el passat mes de juliol. Les entrades sortiran a la venda aquest divendres a partir de les nou del matí i es podran adquirir a les pàgines web de Live Nation i Ticketmaster, tot i que els usuaris registrats en la primera tindran un accés de prevenda demà al matí. El recital serà el penúltim de la gira europea abans que portarà la cantant a actuar a Milà (11 d'abril), Roma (13 d'abril), Berlín (16 d'abril), Amberes (17 d'abril) i al Palacio de Vistalegre de Madrid (20 d'abril). Està previst que l'artista repassi èxits com 'Video Games', 'Summertime Sadness', 'West Coast', 'High By the Beach' o 'Love', en què combina el 'dream pop', l'indie pop i el sadcore, amb les del nou treball.

Summary: Lana del Rey actuarà el 19 d'abril al Palau Sant Jordi


La intensa pluja que ha caigut aquesta matinada a la Bisbal d'Empordà, i que ha arribat a deixar registres de més de 100 litres per metre quadrat, ha provocat poques afectacions. Un arbre ha caigut damunt d'un cotxe aparcat al carrer Folch i Torras, hi ha zones del municipi que han patit talls elèctrics i Protecció Civil ha hagut d'aixecar les tapes dels embornals per evitar inundacions. Tot i que la tempesta ha estat molt forta, sobretot entre les dues i les quatre de la matinada, i ha anat acompanyada de llamps i trons, no ha provocat més mal. La nota positiva de l'aiguat ha estat que ha permès donar treva a la sequera i omplir pous i aqüífers, després de l'episodi de contaminació que ha viscut el municipi aquest agost. L'alcalde, Lluís Sais, recorda que feia més d'un any i mig que el riu Daró no portava aigua i que, tot i que ara puguin respirar més tranquils, cal continuar treballant amb l'ACA per resoldre definitivament els problemes de la xarxa d'abastament d'aigua. La Bisbal d'Empordà ja s'havia preparat per l'episodi de pluja previst per aquesta matinada. L'alcalde, Lluís Sais, ha explicat que dimarts la brigada municipal va estar netejant embornals i les zones susceptibles d'inundació. "Durant dues hores i mitja ben bones hem tingut una tempesta molt forta amb molta descàrrega elèctrica", ha explicat l'alcalde. Al llarg de la nit, la Bisbal ha registrat més de 100 litres per metre quadrat d'aigua però en els moments de pluja més intensa han arribat a caure 39,6 litres en només mitja hora.  "La tempesta ha estat més forta del que prevèiem però no hi ha hagut grans desperfectes", ha detallat Sais. La Policia Local i Protecció Civil han treballat durant la nit aixecant tapes d'embornals, retirant branques i arbres caiguts i controlant el trànsit, tot i que a aquelles hores no hi havia massa vehicles pel carrer. També hi ha hagut talls de subministrament elèctric en alguns carrers de la població, que s'han anat solucionant durant el matí.  Al carrer Folch i Torras de la Bisbal, un arbre ha caigut sobre un cotxe que hi havia aparcat. "La policia ens ha picat el timbre però, com que no teníem llum, no hem pogut contestar", ha explicat la propietària del vehicle, Pamela Astudillo. Al matí, quan s'han aixecat, han comprovat els desperfectes. L'arbre ha impactat a la zona de davant del cotxe i ha trencat el vidre. "La policia ens ha dit que havia caigut un arbre però, per sort, ja l'han pogut retirar, ara hem de començar els tràmits per arreglar-lo", ha afegit Astudillo.  Aigua als pous La cara positiva de l'episodi de pluges fortes a la Bisbal és que augmenta el nivell d'aigua dels pous. "Després d'un any i mig sense baixar aigua pel Daró i amb els problema que hem tingut de contaminació provocat també per la sequera, l'increment del nivell freàtic és una molt bona notícia", ha explicat l'alcalde. Aquest agost, la Bisbal ha hagut de prohibir l'ús d'aigua d'aixeta per beure i cuinar arran de la presència d'herbicides a la xarxa de subministrament.  "Estem preocupats per la sequera que fa que tinguem pous a nivells molts baixos. La pluja i el fet que corri aigua pel riu incrementarà els cabals dels pous i això ens dóna una mica de tranquil·litat per als propers mesos", ha assegurat Sais. Tot i això, l'alcalde recorda que l'ajuntament i l'Agència Catalana de l'Aigua (ACA) continuen treballant per trobar una solució definitiva als problemes d'abastament.  Postal poc habitual La imatge poc habitual del Daró amb aigua ha fet que nombrosos veïns s'apropessin aquest dimecres als ponts que el creuen per mirar el riu i fer fotografies. També les escoles han aprofitat per portar els alumnes al Daró. "És una esdeveniment per a nosaltres i volem que els nens ho vegin", ha explicat una mestra, Rosa Maria.  "Ens fa gràcia perquè no corre mai aigua tot i que també és veritat que en baixarà durant dos dies i prou", ha explicat un veí de Fonteta, Rosendo Sabater. Ell i la seva família no han pogut dormir durant la nit per culpa de la tempesta. "Teníem por perquè feia uns trons i uns llampecs que semblava que ens havia de caure tot a sobre", ha detallat. A casa hi tenia els nebots, a qui la tempesta també ha despertat. "No ha sigut res, però en tres o quatre hores ha plogut molt, molt i molt", ha conclòs.

Summary: La intensa pluja a la Bisbal deixa poques afectacions però omple els aqüífers després de l'episodi de contaminació


SegurCaixa Adeslas ha rescindit l'assegurança que tenia contractada el Parlament de Catalunya a causa de la situació política. En una carta enviada a la cambra, l'entitat asseguradora informa que la pòlissa queda resolta "i sense cap efecte de manera immediata com a conseqüència del gravíssim agreujament del risc produït pels esdeveniments que han passat a Catalunya". En especial, l'empresa es refereix a la suspensió per part del Tribunal Constitucional de la Llei de transitorietat jurídica i fundacional de la República. Concretament, s'han rescindit dos contractes, un que cobria la responsabilitat civil i patrimonial i un altre que cobria danys material a tot risc. El preu dels dos lots era de de 87.000 euros.

Summary: SegurCaixa Adeslas rescindeix l'assegurança que tenia contractada el Parlament per la situació política a Catalunya


Protecció Civil ha desactivat l’Alerta del pla especial d'emergències per accidents en el transport de mercaderies perilloses per carretera i ferrocarril a Catalunya, el Transcat, un cop retirat el camió accidentat aquest migdia a la C-59, a Sant Feliu de Codines (Vallès Oriental). A les 16.15 h els Bombers han controlat la fuita de gasoil. Posteriorment s'ha redreçat el camió amb grues de gran tonatge i s’ha decidit fer el transvasament del gasoil a una altra cisterna. En total s’han vessat uns 50 litres dels 11.700 que portava, que han anat a parar als marges de la carretera. L'Agència Catalana de l'Aigua ha confirmat que no hi ha hagut contaminació a la llera.  A les 18.30 h ha finalitzat el transvasament i els efectius dels Bombers, Mossos d’Esquadra i SEM s’han retirat del lloc. A continuació, membres de Carreteres de la Generalitat s’han encarregat de netejar el gasoil que quedava al subsòl i al marge de la carretera, i el camió accidentat ha estat retirat del lloc.

Summary: Protecció Civil desactiva el Transcat pel vessament de gasoil arran d'un accident de trànsit a Sant Feliu de Codines


La Filmoteca de Catalunya ha donat carta blanca a Sergi López per dissenyar un cicle que integri una selecció de la seva filmografia com a actor i també una tria de les pel•lícules que més l’han influït. L'actor ha acabat seleccionant quinze films, en vuit dels quals forma part del repartiment, mentre que n'hi ha set que ha escollit com a espectador. La tria de López va des de Buñuel a Bertolucci, passant per Fellini, Lynch o Kurosawa. El cicle, precisament anomenat 'Carta blanca a Sergi López', arrencarà el 13 de març amb un diàleg entre l'actor vilanoví i el director de la Filmoteca, Esteve Riambau, com a preludi de la projecció d''Une liaison pornographique'. Les projeccions s'allargaran durant pràcticament un mes i acabaran a mitjans d'abril amb 'Map of the Sounds of Tokyo'.

Summary: Sergi López crea a la Filmoteca un cicle amb els títols que han marcat la seva trajectòria personal i professional


La reunió del grup parlamentari de JxCat amb el seu líder, Carles Puigdemont, aquest dissabte a Berlín ha començat a les 16:00 hores. S'espera que el cap del Govern destituït comuniqui als seus diputats l'estratègia a seguir fins el 22 de maig, la data en què s'esgota el termini per poder investir un president. Si no, es dissoldrà el Parlament de forma automàtica i es convocaran eleccions. Els diputats de la formació -que poden sortir de l'Estat- s'han retrobat amb el seu líder -que no pot sortir d'Alemanya- a l'hotel Park Inn by Radisson Berlin City West. El debat se centrarà en abordar la investidura i decidir entre proposar un quart candidat, insistir en investir el propi Puigdemont, o forçar eleccions. La trobada ha començat amb una hora de retard, i els últims en arribar a l'hotel han estat la portaveu del grup, Elsa Artadi, i Puigdemont, que han arribat per separat. S'espera que la reunió duri unes tres hores, de manera que podria acabar pels volts de les 19:00. Un dels dos vols amb els que han viatjat els diputats ha sortit amb unes dues hores de retard, motiu principal del retard de la reunió. Els parlamentaris que ja estaven a l'hotel han fet temps per esperar la resta a la terrassa de l'edifici. Just abans de l'inici de la reunió, fonts de JxCat han insistit que es mantenen els tres escenaris oberts, i han rebaixat les possibilitats que de la trobada d'avui en pugui sortir el nom d'un quart candidat. En finalitzar el conclave s'atendrà la premsa, a priori amb la intervenció del portaveu adjunt Eduard Pujol. Els diputats tornaran a Catalunya al llarg de diumenge. Sigui com sigui, a la reunió s'abordaran les properes passes a seguir de cara a la investidura, amb els tres escenaris que hi ha damunt la taula per a debatre: proposar un quart candidat; insistir en Puigdemont després que el Parlament aprovés aquest divendres la reforma de la llei de Presidència -que permet fer investidures a distància-; o forçar eleccions. A falta de tan sols 17 dies perquè acabi el termini per poder investir un president, cada vegada més veus consultades de JxCat reconeixen que caldrà abordar, a partir d'avui, el nom d'un quart candidat que desbloquegi la situació i serveixi per formar Govern. A més, la reunió d'avui a Alemanya té lloc 17 dies després de l'anterior trobada de Puigdemont amb la seva formació, el 18 d'abril passat, a Berlín. Al seu torn, Artadi i el vicepresident primer de la Mesa, Josep Costa, ja van viatjar la setmana passada a la capital alemanya per reunir-se amb el president destituït. Cal recordar que a JxCat no compten en prendre cap acord ni tancar cap pacte sense haver-se reunit primer amb Puigdemont.

Summary: Comença la reunió de JxCat a Berlín a l'espera que Puigdemont comuniqui l'estratègia a seguir fins el 22-M


Un terratrèmol de 2,9 graus a l’escala de Richter ha tornat a sacsejar aquest divendres l’Alt Urgell, segons ha informat Protecció Civil. El sisme ha tingut lloc a les 12.36h a prop de Noves de Segre i s'ha produït en superfície. Segons l’Institut Cartogràfic i Geològic, el terratrèmol no ha causat danys personals ni materials, ha estat percebut i ha anat seguit de rèpliques d’una magnitud inferior. Amb aquest d’avui, ja són uns quants els terratrèmols que han sacsejat els darreres dies la comarca de l’Alt Urgell i s’han concentrat concretament a la zona de confluència entre la Ribera d’Urgellet, Les Valls d’Aguilar i Montferrer i Castellbò, segons ha indicat l’Institut Cartogràfic i Geològic. Dilluns passat al migdia se’n va registrar un de 3,3 graus i el mateix dia al matí, un altre de 2,2 graus. Diumenge n’hi va haver dos més, poc després de les dotze del migdia de magnitud 2,8 i un altre a la matinada de dissabte a diumenge de 2,5, tots a la mateixa zona, Cap d’aquests tampoc va produir danys, segons l’Institut Cartogràfic i Geològic.

Summary: Un nou terratrèmol de 2,9 graus afecta l’Alt Urgell sense provocar danys


Puigdemont lamenta que "ahir hi hagués qui tenia pressa a fer servir aquest relat per atacar Junts per Catalunya" ACN Barcelona.-El president de la Generalitat, Quim Torra, ha criticat aquest dissabte la "manipulació contra l'independentisme" després que el director del Martin Luther King Research and Education Institute, Clayborne Carson, denunciés que la seva opinió sobre el conflicte català fos citada "erròniament", en una entrevista amb 'El Confidencial". "Ja estem acostumats a la manipulació contra l’independentisme. Però la veritat sempre s’acaba imposant", ha sentenciat Torra aquest dissabte en una piulada al Twitter. Per la seva banda, Carles Puigdemont també ha assenyalat que "l'unionisme manipuli ja no ens sorprèn". "Però que ahir hi hagués qui tenia pressa a fer servir aquest relat per atacar Junts per Catalunya no s'entén. La fraternitat no es predica, es practica", ha conclòs. Pel que fa el conseller d'Acció Exterior, Relacions Institucionals i Transparència, Ernest Maragall, ha indicat que "seria recomanable una major atenció i un cert respecte per altres idees, persones i institucions" i ha retret al ministre d'Exterior, Josep Borrell, el seu "entusiasme" contra Torra i el Govern després que compartís l'article d''El Confidencial'. En aquest sentit, s'ha preguntat si potser era una "obsessió". Carson creu que es va malinterpretar el fet que ell hagués dit que Martin Luther King s'hauria oposat a la independència de Catalunya quan se li va preguntar sobre si estava justificat que els sobiranistes facin servir el nom de l'activista afroamericà per la seva causa. "Jo no parlo en boca de King ni desitjo endevinar les seves opinions sobre un tema que ell mai va tractar en la seva vida", ha expressat.  "He dedicat les últimes tres dècades a estudiar el que King va dir realment durant la seva vida, més que especular sobre el que hauria pogut dir si la seva vida no s'hagués interromput pel seu assassinat", ha comentat aquest dissabte després de la publicació de l'article al digital espanyol.

Summary: Torra carrega contra la "manipulació contra l'independentisme" arran de les declaracions de  Clayborne Carson


Veïns i autoritats s'han concentrat aquest divendres a la una del migdia davant l'Ajuntament d'Esplugues de Llobregat (Baix Llobregat) per guardar un sentit minut de silenci en record de la veïna de 33 anys morta a ganivetades ahir dijous al vespre presumptament a mans de la seva parella. La plaça de l'Ajuntament ha aplegat desenes de veïns i alumnes de l'escola Natzaret, on estudia la filla de la víctima, per condemnar la violència masclista i donar suport als familiars i amics de la dona morta. L'alcaldessa d'Esplugues de Llobregat, Pilar Díaz, ha lamentat que el dia 15 de setembre "quedarà marcat per sempre per l'assassinat de la Flori per la violència masclista". Finalitzat el minut de silenci, s'ha celebrat un ple extraordinari on s'ha acordat decretar un dia de dol, suspendre els actes previstos per avui de la Festa Major de Sant Mateu, que començava aquest divendres, i convocar una manifestació ciutadana aquest vespre a les portes del consistori. A banda de les autoritats municipals, veïns del municipi i nombrosos alumnes de l'escola Natzaret, també s'han sumat al minut de silenci l'alcalde de Cornellà, Antonio Balmón, i el de Sant Feliu de Llobregat, Jordi San José, que d'aquesta manera han volgut condemnar la mort de la dona i fer costat als veïns d'Esplugues. Abans del minut de silenci, l'alcaldessa d'Esplugues de Llobregat, Pilar Díaz, ha reclamat un pacte d'Estat per lluitar contra la violència masclista, una xacra, ha recordat, que "cada cinc dies es cobra la vida d'una dona a l'Estat a mans de la seva parella". En aquest sentit, Díaz s'ha compromès "a treballar amb totes les nostres energies perquè fets com la mort de la Flori no es tornin a produir". Finalitzat el minut de silenci, s'ha celebrat un ple municipal extraordinari on s'ha decretat un dia de dol oficial i l'anul·lació de tots els actes institucionals i festius previstos per aquest divendres coincidint amb l'inici de la Festa Major de Sant Mateu. La filla de la víctima no estava al domicili La mort de la Flori, de 33 anys, es va produir ahir dijous als volts de les nou del vespre quan, alertats pels veïns, els Mossos d'Esquadra es van acostar al número 6-8 del carrer Francesc Layret d'Esplugues on van trobar en un habitatge del primer pis el cadàver de la dona amb ferides d'arma blanca i el de l'home també greument ferit.  Malgrat que inicialment l'ACN va informar que la filla de la víctima estava al domicili en el moment dels fets, fonts pròximes al cas han aclarit que la nena, de 4 anys, estava amb el seu pare. Aquest matí, els Mossos d’Esquadra han detingut la parella de la dona morta, un home de 49 anys i de nacionalitat colombiana, com a presumpte autor de l'homicidi. Segons fonts judicials, no constaven antecedents de violència entre els membres de la parella. L’home, que ahir va ser ingressat a l'Hospital de Bellvitge, passarà a disposició judicial quan el seu estat de salut ho permeti.

Summary: Esplugues condemna amb un minut de silenci la mort a ganivetades d'una veïna del municipi ahir al vespre


El festival Tarraco Viva ha tancat aquest diumenge la 21a edició amb la recreació de la 'Comitia' davant de gairebé unes 500 persones al Recinte Firal del Palau de Congressos de Tarragona. El públic ha contemplat com eren les eleccions en temps dels romans i ha copsat que els candidats es presentaven individualment i sense una ideologia política. En la cloenda han participat una seixantena de figurants i membres d'entitats. Durant les dues setmanes de certamen, s'han programat més de 400 actes que han reivindicat el paper de les ciutats en l'antiguitat. Els organitzadors ja han avançat que el treball i l'alimentació seran la temàtica central de l'edició de l'any vinent El director del festival romà, Magí Seritjol, amb les seves explicacions ha conduït la recreació històrica sobre com es desenvolupaven uns comicis en temps dels romans. Ha detallat aspectes com qui podia concórrer a les eleccions i com es feia la campanya electoral o bé les votacions. Segons el director, encara existeixen moltes similituds amb els comicis actuals, com és el fet que llavors també hi havia 'lobbys' de pressió. Ara bé, entre les diferències, ha precisat que els candidats no responien a cap partit ni ideologia. "No prometien res, sinó que senzillament deien que eren dignes de la cosa pública, era una qüestió de prestigi", ha subratllat. Durant els quinze dies de festival, s'han celebrat debats, conferències, recreacions, tallers familiars i gastronòmics i visites guiades, entre d'altres. En total, 427 actes en els quals han participat prop d'un miler de persones de la ciutat. De fet, Seritjol ha destacat que Tarragona és l'única ciutat d'Europa que compta amb vuit grups de reconstrucció històrica i que això converteix Tarraco Viva en un certamen de referència europea. "Som pioners en una manera de divulgar la història en viu i amb bons materials didàctics", ha expressat. En aquest sentit, ha remarcat que estan teixint aliances per crear una xarxa europea de festivals romans amb el certamen francès Arelate i la fira alemanya de museus del parc arqueològic de Xanten. Una altra de les línies de treball amb les quals el festival continuarà serà el foment dels grups de recreació entre els estudiants d'ESO i Batxillerat. En aquesta edició, s'han doblat les activitats dirigides aquest col·lectiu. "Busquem pedrera, gent que s'enganxi a la divulgació de la història de la nostra ciutat", ha dit Seritjol. A banda, gairebé 3.100 nens i nenes vinguts d'arreu han participat de les activitats escolars programades al Recinte Firal. Per tot plegat, l'organització ha fet un balanç molt positiu i només ha assenyalat que la pluja va obligar a suspendre algunes de les activitats previstes del divendres del primer cap de setmana. El treball i l'alimentació, protagonistes de l'edició de l'any vinent En la cloenda del festival també s'ha donat a conèixer la temàtica de la 22a edició de Tarraco Viva, que girarà entorn del treball i l'alimentació en temps dels romans. L'organització encara no ha dissenyat la programació, però ha avançat que el fil argumental mostrarà com es guanyaven la vida els romans i com produïen i distribuïen els aliments. Segons Seritjol, és important saber que en aquella època qui controlava el preu dels aliments, controlava l'economia.

Summary: Tarraco Viva tanca amb una recreació que simula unes eleccions romanes


Els Estats Units ha emès una alerta on demana als seus ciutadans que “incrementin les precaucions” en les àrees amb moviment de vehicles i autobusos, especialment a les Rambles de Barcelona, entre plaça Catalunya i el Portal de la Pau, per possibles atemptats durant les vacances de Nadal i Cap d’Any . El consolat general nord-americà a Barcelona ha recordat que Espanya té un nivell 2 sobre 4 d’alerta a l’hora de viatjar a països estrangers. Per aquesta raó ha demanat “precaució”, ja que poden atemptar contra llocs turístics, infraestructures de transport i altres àrees públiques. Fonts dels Mossos han explicat a l’ACN que l’alerta antiterrorista no ha canviat i que es manté en 4 sobre 5. L'última alerta similar que va emetre el consolat dels EUA en relació a Barcelona va ser el 7 de novembre, quan es va detectar una sivella de cinturó amb forma de granada de mà al control d’escàner d’equipatges de l’estació de Sants.

Summary: Els EUA alerten els seus ciutadans que “incrementin les precaucions" a les Rambles aquest Nadal per possibles atemptats


El rei Felip VI ha presidit aquest dijous al Teatre Tarragona l’acte de presentació de Tarracus, la mascota dels Jocs Mediterranis del 2017. El disseny escollit és obra d’Aleix Girona, alumne de l’escola Abel Ferrater de la Selva del Camp, que s’ha proclamat vencedor en el marc d’una convocatòria en què han participat més de 10.000 escolars de 84 centres educatius del territori. La mascota, adaptada finalment per l’il·lustrador francès Jean Jullien, representa un personatge de color groc -evocant la muralla-, que duu un casc romà de color blau -simbolitzant el Mediterrani- i un mocador de casteller lligat al braç. Felip VI ha realitzat la seva segona visita a la ciutat en poc més d’un any com a president del Comitè d’Honor dels Jocs Mediterranis, amb la voluntat de donar suport a l’esdeveniment esportiu del 2017.

Summary: Felip VI apadrina Tarracus, la mascota dels Jocs Mediterranis Tarragona 2017


El cap de llista del PPC a les eleccions del 26-J, Jorge Fernández Díaz, ha fet aquest dissabte una crida a recuperar als antics votants del PP que en les passades eleccions del 20-D van votar per Ciutadans. Després d'un dinar amb simpatitzants a Alcarràs, Fernández Díaz ha assenyalat que una part dels seus votants van votar a la formació liderada per Albert Rivera en les anteriors eleccions "i segur que no ho van fer perquè al candidat fos al final Pedro Sánchez". Per això, ha demanat a aquest antic votant del PP que els torni a fer confiança "des de la convicció que faran un ús responsable del seu vot per un govern moderat, solvent i rigorós que consolidi la sortida de la crisi". El cap de llista del PPC ha dit que confiava en treure un diputat per Lleida del seu partit, que no van aconseguir en els anteriors comicis. "Ciutadans critica a PP i a Podem, però de Pedro Sánchez i el PSOE no en diuen ni una paraula", ha ressaltat Fernández Díaz en la seva intervenció a Alcarràs. En aquest sentit, ha traslladat als que havien votat al PP a les anteriors eleccions i que ara ho van fer per Ciutadans que tornin a confiar amb els populars. El cap de llista del PPC ha traslladat als votants "orfes" d'Unió a Lleida que el PP defensa els seus principis basats en l'humanisme cristià. "Ells i nosaltres estem al PP europeu i apel·lem al seu vot". "Seria dramàtic –pels interessos del territori- que el PP es quedés sense representació a Lleida", ha dit, al temps que s'ha mostrat convençut que això no serà així i aconseguiran representant per aquest territori encapçalat José Ignacio Llorens. Ja a l'inici de la seva intervenció, Fernández Díaz ha assegurat que té l'absoluta convicció que a partir del 26-J el candidat per Lleida dels populars tornarà a defensar el territori i els interessos dels lleidatans amb la seva passió, entrega i convicció. El cap de llista del PPC ha admès que estan a "unes dècimes disputades amb el PSC" d'aconseguir representant per Lleida, al temps que ha dit que és la única demarcació en la que guanyen clarament a Ciutadans. Així mateix, Fernández Díaz ha mostrat la seva convicció que "no es repetiran de nou les eleccions. Sí o sí dels vots que s'expressin el 26 de juny en sortirà un govern. Els espanyols no perdonarien que no sabéssim gestionar el resultat de les urnes". Per això, ha demanat al "que s'acabin els vetos i les línies vermelles. I ho dic especialment pel doctor 'no', que és Pedro Sánchez". Ha criticat la teatralització de la política que s'ha fet en els darrers mesos quan s'havia de fer un govern rigorós per l'estat espanyol. "El més positiu de tot això és que tots hem quedat retratats per bé i per mal", ha apuntat. Demana al PSOE que defineixi amb qui vol pactar  En aquest context, ha demanat al PSOE que s'ha de definir i dir si prefereix un govern amb el PP o amb Units Podem. "Estem disposats a pactar amb el PSOE, però Sánchez diu que no vol pactar amb el PP", ha afegit Fernández Díaz. En aquest context, ha indicat que no volen fer un govern en contra de ningú sinó a favor d'Espanya i del progrés i la qualitat de vida dels espanyols". Ha reconegut que si hi ha un govern amb Units Podem, "que Déu ens agafi confessats".

Summary: Fernández Díaz fa una crida a recuperar els antics votants del PP que el 20-D van votar Ciutadans


Sáenz de Santamaría, Cospedal, Casado, Margallo, García Hernández, Bayo i Cabanes es disputen els vots de la militància per passar a segona volta ACN Madrid.-El PP ha tancat aquest dimecres a les 14h el procés de presentació de candidatures amb set aspirants a la successió de Mariano Rajoy. Es disputaran els vots de la militància per superar la primera fase del procés -el del vot dels militants- i arribar al Congrés Extraordinari del partit, on els delegats elegiran finalment el nou líder els dies 20 i 21 de juliol. Soraya Sáenz de Santamaría, Maria Dolores de Cospedal, Pablo Casado, José Manuel García-Margallo, José Ramón García Hernández, José Luis Bayo i el militant de València Elio Cabanes encaren ara la campanya electoral que comença divendres.  Tots els candidats han presentat personalment a la seu del PP al carrer Génova de Madrid els 100 avals que necessitaven com a mínim per concórrer a aquest procés del que ja s’han apartat possibles candidats com el president gallec, Alberto Núñez Feijóo, i la presidenta del Congrés, Ana Pastor, així com l’exministre de Foment, Íñigo de la Serna.  Suports Els candidats ja han sumat els primers suports públics. Soraya Sáenz de Santamaría compta amb el dels exministres Íñigo de la Serna, Cristóbal Montoro, Fátima Báñez i Álvaro Nadal, a més dels presidents del PP d’Andalusia i el País Basc Juanma Moreno i Alfonso Alonso.  Maria Dolores de Cospedal, per la seva banda, té el suport públic de l’expresident del Congrés Jesús Posada, però se li suposen també els dels exministres Juan Ignacio Zoido, Isabel García Tejerina i Dolors Montserrat, a més del del president de la Comunitat de Madrid, Ángel Garrido. Aquest dimecres ha anunciat que va oferir a Pablo Casado que s’integrés a la seva candidatura, malgrat que aquest ho va rebutjar. A les portes de Génova De Cospedal ha afirmat que la seva és la candidatura “dels militants” de base del PP. Pablo Casado compta amb el suport del vicesecretari de Política Sectorial, Javier Maroto, i dels diputat Teodoro García Egea, José Ignacio Echaniz. S’ha hagut d’enfrontar a les últimes hores a les novetats del cas del seu màster de la Universitat Rey Juan Carlos, després que el jutjat que ho investiga demanés aquest dimarts al Congrés que acredités la seva condició de diputat. A les portes de Génova ha afirmat que la seva és una candidatura “d’unitat” que “garanteix que el PP no es trenqui” i ha apel·lat a la “regeneració”.  L’exministre José Manuel García-Margallo ha afirmat també a les portes de Génova que anirà “fins al final” amb la seva candidatura, malgrat que ha admès que si no passa a la final on només quedaran dos dels candidats adoptarà una decisió. “Això és un concurs d’idees, projectes i programes i no tant de persones”.  Bayo ha afirmat que arriba al procés amb les mans buides i la motxilla plena, mentre que a Juan Ramón García Hernández, pròxim a l’Opus i representant de l’ala més conservadora del partit, se li suposa el suport de l’exministre de l’Interior Jorge Fernández Díaz. Funcionament del procés El procés de designació del líder del PP és a dues voltes. Un cop inscrits, els candidats poden fer campanya fins el 4 de juliol. El dia 5 de juliol militants que s’hagin inscrit per votar disposaran de dues urnes a les seus del partit. Una és per elegir el seu candidat, i l’altra per elegir els delegats que assistiran al Congrés Extraordinari dels dies 21 i 22 de juliol on finalment s’elegirà el successor.  Si el dia 5 un dels candidats aconsegueix reunir el 50% dels vots, guanya a més de la meitat de les comunitats autònomes i obté 15 punts percentuals més que el seu rival serà designat únic candidat al Congrés Extraordinari. Si no, seran els delegats del PP que assisteixin al Congrés hauran d’escollir entre les dues candidatures finalistes.   Està per veure a qui donarà suport Alberto Núñez Feijóo, després que la presidenta del Congrés, Ana Pastor, hagi renunciat a donar suport públicament cap dels candidats.  Rajoy, de registrador a Santa Pola Mentrestant, Rajoy ha afirmat des de Santa Pola –on s’ha incorporat a la seva nova feina com a registrador de la propietat- que està retirat de la política i que no té “res a dir” sobre els candidats que es presenten a succeir-lo com a president del PP. “Jo he convocat un Congrés, marxo i ara són els militants del PP els que han d’elegir qui ha de ser el seu líder i el que jo digui és molt poc rellevant”, ha afirmat.

Summary: El PP tanca el procés de presentació de candidatures amb set aspirants a la presidència del partit


El tràfic de contenidors al port de Barcelona ha caigut un 19,6% entre gener i agost com a conseqüència de l'impacte de la covid-19, amb un moviment d'1,83 milions de TEU. Tot i així, els contenidors plens d'exportació es mantenen a nivells semblants al 2019, amb un 3,4% menys per la caiguda patida pel trànsit (-29,9%). Tot i el descens de les exportacions, les vendes a la Xina s'han disparat un 50,1% pel constant creixement de les vendes de la indústria càrnia al gegant asiàtic, mentre que a Turquia han pujat un 16,2%, a l'Aràbia Saudita, un 14,2% i a la Índia un 10,1%. Quant a les importacions, segueixen en positiu els intercanvis amb països com Estats Units (7,2%), Grècia (14,9%) o Indonèsia (1,2%). Quant al tràfic total de mercaderies al port de Barcelona ha sumat 37,7 milions de tones en els vuit primers mesos de l'any, xifra que suposa un retrocés del 18,6% respecte el tràfic del mateix període del 2019. La davallada del comerç internacional com a conseqüència de la pandèmia, per tant, encara impacta de forma negativa en els intercanvis comercials al port, en línia amb les previsions de l'Organització Mundial del Comerç per a aquest any. En l’àmbit dels granels, els sòlids es mantenen en registres similars als de l’any anterior, amb un moviment de 2.691.866 tones (-1,6%). Tenen comportament positiu tràfics com la fava de soja (7,2%), el ciment i el clínquer (5,5%) o la ferralla (60,3%) i la sal (8,1%). Els líquids, amb un total de 8.650.671 tones manipulades, pateixen un descens del 23,8%. En aquest grup destaca el comportament positiu dels químics (1,4%), o els olis i greixos (2,8%). Descens del 90,2% dels passatgers de creuers i certa recuperació dels viatgers en ferri Un dels sectors més perjudicats per la pandèmia és el dels creuers, que han vist com entre gener i agost perdien el 90,2% dels passatgers, fins als 198.842, com a conseqüència de les restriccions des de l'aplicació de l'estat d'alarma i que encara es mantenen vigents. En el cas dels ferris, el descens és del 55,9%, fins als 497.755, tot i que s'ha anat recuperant mínimament en els darrers dos mesos. En el cas del sector de l’automòbil es manté en xifres similars a la dels últims 3 mesos. Així, el tràfic de vehicles al Port de Barcelona entre els mesos de gener i agost ha estat de 285.097 unitats, un 45,3% menys que en el mateix període de 2019.

Summary: El tràfic de contenidors al port de Barcelona recula un 19,6% entre gener i agost


Amb orgull i molta tranquil·litat. Així és com els pares dels germans Roca afronter que El Celler de Can Roca ja no lideri el rànquing dels 50 millors establiments gastronòmics del món segons la revista 'Restaurant'. La mare, Montserrat Fontané, explicava aquest matí que encara no ha parlat amb ells però que, coneixent-los, això no suposarà cap canvi a la seva manera de fer. "Ells seguiran fent el que han fet fins ara, amb totes les ganes i la il·lusió", ha afirmat alhora que ha afegit que quedar segon "està molt bé" perquè ja ha passat dos cops més (2012 i 2014) i van continuar tenint la mateixa demanda de clients. Explica que aquesta nit gairebé no ha dormit perquè estava pendent de la gala que es va celebrar a Nova York. No sabia què passaria però el fill gran, en Joan, li havia dit abans de marxar que intuïa que aquest cop no quedarien primers. A Can Roca, el restaurant dels pares dels cuiners gironins, seguia el ritme de cada dimarts tot i que les cares eren molt somrients. La mare, la Montserrat Fontané, ja està acostumava a atendre la premsa i quan aquest matí s'hi han presentat els periodistes no l'ha agafat per sorpresa. I això que el seu fill gran, en Joan, li havia dit que no calia que hi fos aquest dia perquè intuïa que no quedarien primers aquest cop. "I sort que no li he fet cas, perquè aquí esteu", deia amb un somriure.  Explica que quedar segon "està molt bé" i que potser així els seus fills estaran "més tranquils" perquè ara, diu, "estan molt enredats". Recuperar el segon lloc de la llista dels 50 millors establiments gastronòmics del món per la revista 'Restaurant" ja havia passat l'any 2012 i 2014 i segons la mare dels cuiners, "no va canviar res" perquè hi va haver la mateixa demanda de clients. Així és que aquest cop creuen que passarà una cosa similar. Enguany, a més, Joan Roca s'ha emportat el premi al millor xef, un guardó que escullen entre els mateixos cuiners i que els pares han rebut amb il·lusió.  Coneixent-los com els coneix, Fontané creu que això no suposarà cap canvi en ells perquè seguiran treballant amb les mateixes ganes i il·lusió. "Ells fan a la seva manera, no per recuperar o tenir o no tenir" assenyala amb molt d'orgull tot dient "serà el que hagi de ser, no importa". Ara espera que estiguin més tranquils perquè tenen una activitat frenètica. Segons diu, "la família és qui més ho nota, perquè sempre n'hi ha un penjat a un avió; és horrorós pels pares, que ja som grans i patim més". Ho diu, però, amb la cara somrient. I afegeix amb el mateix to alegre: "Portem cinc anys ficats en aquesta olla que no sé com en sortirem". Els pares i treballadors esperen amb ganes l'arribada dels guardonats demà dimecres per poder celebrar-ho com cal.  La revista britànica 'Restaurant' ha donat a conèixer el rànquing dels millors restaurants del món durant una gala que s'ha fet aquesta matinada a Nova York. El Celler de Can Roca ha cedit la corona que el distingia com a millor restaurant del món a l'Osteria Francescana i passa a ocupar la segona posició del rànquing de la revista 'Restaurant'. L'establiment regentat pels germans Roca va liderar per primera vegada la prestigiosa llista el 2013 i va repetir l'èxit el 2015. El podi el completa el restaurant Eleven Madison de Nova York. El danès Noma, que el 2014 va ocupar la primera posició en lloc del restaurant dels germans Roca i que l'any passat va quedar tercer, cau fins a la cinquena posició, just per sota del restaurant peruà Central.

Summary: La mare dels germans Roca: "Quedar segon està molt bé; ja hi hem estat i no vam notar res, venia la mateixa gent"


Tres guàrdies civils que van actuar al Casal les Cotxeres de Dosrius (Maresme) l'1-O han assegurat que no van veure que cap company fes ús de la porra i que hi hagués cops o agressions contra votants. Les defenses han insistit en preguntar si li van estripar la camisa a un home i el van colpejar i en si van usar les defenses (hi ha vídeos aportats que ho demostren) però els agents han dit que no. "La majoria no portava defensa perquè havia de ser tranquil i pensàvem usar només la paraula i vam trobar el contrari, no ens ho esperàvem", ha relatat l'agent V11483E que assegura que quan es va acostar a la gent el van rebre amb un cop a la cara i puntades de peu. Tots tres han relatat que van acabar amb lesions i que van necessitar atenció mèdica, tot i que no van agafar la baixa. I han apuntat que els mossos que hi havia al centre van actuar "amb passivitat".  El primer en declarar ha estat el TIP R12810S que ha explicat que van actuar intentant apartar la gent "sense cap tipus de violència" i que van trobar-se amb concentrats que estaven agafats entre ells "i que es mostraven molt violents i alterats". Ha explicat que els insultaven i els amenaçaven –també de mort- i que va rebre un cop a canyella que li va provocar un hematoma i va anar al metge (sense agafar la baixa).  Preguntat per les defenses, ha insistit que "ningú va colpejar ningú i que no estaven callats els manifestants". Però quan el lletrat Jordi Pina li ha recordat que estava sota jurament ha introduït el matís que ell "no va veure" que ningú colpegés.  El següent agent –TIP G20480Y- ha dit que també va resultar ferit perquè, com no portava casc, li van donar un cop a la cella i que va estar una estona "que no hi veia". També ha dit a les defenses que no va veure agressions per part de la policia ni intents de treure telèfons a manifestants que els gravaven. Preguntat sobre si la gent tenia les mans enlaire ha dit que les tenien "més aviat a sobre dels agents" que no pas "sobre l'aire".  El tercer (TIP V11483E) també ha dit que va resultar agredit i ha negat que els manifestants actuessin de forma pacífica, tot i que ha dit que s'esperaven que fos una intervenció tranquil·la i que preveien anar "apartant la gent". Però que només d'arribar a la barrera es va trobar que li van donar un cop a la cara, que el van agafar per l'armilla i que el van esgarrapar (no anava equipat en aquell moment). Com els seus companys, ha dit no tots portaven defensa, tot i reconèixer que ell sí. A més, tot i afirmar que la primera línia aixecava les mans, "per sota els donaven cops de peu". A més, ha explicat que en un primer moment una doctora d'un centre mèdic (que no ha concretat quin) no el va voler atendre i que va haver d'intervenir el director perquè finalment ho fes.

Summary: Tres guàrdies civils asseguren que no van veure cap company usant la porra contra ciutadans a Dosrius l'1-O


Els pressupostos generals de l’Estat per al 2019 multipliquen la promesa d'inversions del Ministeri de Foment en Rodalies i corredor mediterrani. Dels 1.875 milions d’euros que contenen per al total de projectes del Ministeri de Foment, 650 són per a Rodalies, segons ha apuntat el ministre del ram, José Luis Ábalos. És una xifra molt superior als dels pressupostos de l’any passat (331 milions en Rodalies) que se suma a l’increment de les partides per al corredor mediterrani, que passen de 36,5 milions al 2018 a 319,525 milions al 2019. Són 259,447 a la demarcació de Barcelona, 60,078 milions a la de Tarragona (14,5 al 2018). S'hi afegeixen inversions a l’Alta Velocitat, que passen de 150,5 a 277,2 milions. Una de les millores per a Rodalies és el fort increment de la despesa d’ADIF en el manteniment de la línia, que passa de 98,5 milions al 2018 a 250,91 milions d’euros al 2019. També hi ha 64,845 milions d’euros per a l’accés de Rodalies a la nova terminal de l’Aeroport de Barcelona. Pel que fa a les inversions per a la millora de la línia per part d’ADIF, dels 250,91 milions d’inversió 229,846 es faran a la demarcació de Barcelona (73,5 al 2018), 17,784 a la de Girona (21,1), 1,289 a la de Lleida (1,6), i 2,1 a la de Tarragona (1,5). A més, els pressupostos de l’Estat destinen 125,686 milions d’euros a la construcció d’edificacions noves del Centre Intermodal de Logística, 4,5 milions a la urbanització del polígon de la Zona Franca de Barcelona, 5,7 a la Zona Franca Duanera.  Baixa la inversió en aeroports i carreteres Pel que fa a la direcció general de carreteres, en canvi, el pressupost preveu un descens. Si l'Estat va preveure invertir 176.289 MEUR l'any 2018 i, en canvi, en el projecte de pressupostos per al 2019 la inversió cau fins als 124.872 MEUR, un 51.000 euros menys. Es tracta de partides per a noves infraestructures o per a la conservació de les carreteres estatals existents.  Pel que fa als aeroports, la xifra global prevista per als aeroports de Girona, Reus, Sabadell i El Prat arriba als 65,5 MEUR (El Prat en té 52,5, Girona quasi 11 MEUR i Tarragona no arriba als 2 MEUR). En canvi, el 2018 el govern del PP va preveure fins a 76,2 MEUR per als aeroports situats a Catalunya. 4,1 milions per a les terminals A Barcelona a més d’aquestes inversions destaquen els 4,784 milions d’euros per als estudis de TVE a Sant Cugat i un reguitzell d’inversions a l’Aeroport de Barcelona, entre les que n’hi ha una de 4,1 milions per a les terminals T1 i T2. Ample de via al Port de Barcelona També 25 milions d’euros per a la creació de l’accés ferroviari al Port de Barcelona amb ample de via internacional (UIC), que contrasten amb els 2 del 2018.  A la demarcació de Girona, Foment inverteix diverses partides per valor de 6 milions d’euros a l’Aeroport de Barcelona, 14,118 milions d’euros er a l’enllaç ferroviari d’ADIF a Vidreres. A la de Girona, a part de les inversions ferroviàries, la principal partida suma 29,756 milions d’euros per a l’eliminació de la contaminació del pantà de Flix, mentre que a la de Tarragona hi ha 6 milions per al sistema de manteniment temporal d’Ascó i 4,4 per a la terminal d’embarcament de l’Aeroport de Reus.

Summary: Els PGE 2019 multipliquen la promesa d’inversió a Rodalies i corredor mediterrani a Catalunya


El número 2 d'ERC al Congrés apel·la a la unitat d'acció i Junqueras afirma que la proposta pressupostària del Govern era "indubtablement bona"  ACN Barcelona.-"Tant se val si hi ha errors si tots som capaços de corregir, mà estesa a la CUP". I aplaudiments per al president de la Generalitat, Carles Puigdemont. Ho ha reclamat així el número 2 d'ERC al Congrés, Joan Tardà, durant la seva intervenció a l'acte polític que ERC ha organitzat a la plaça Orfila de Barcelona en el tret d'inici a la campanya electoral cap al 26-J. "Unitat d'acció, volen que ens desanimem i descarrilem", ha arengat Tardà. De fet, el republicà ha recordat que tothom ha comès errors polítics: "assumim-los i avancem perquè ens queda poc". El número 2 al Congrés d'ERC s'ha referit així al veto a la tramitació pressupostària al Parlament aquesta setmana. Uns comptes que "eren indubtablement bons", ha afegit el titular d'Economia i líder d'ER, Oriol Junqueras. "Ens hem de mirar a la cara, als ulls, demanar-nos complicitats, i agafats de la mà fer camí plegats", ha sentenciat Tardà amb un to conciliador cap als cupaires.  To clarament pacificador del número 2 dels republicans a les eleccions al Congrés, Joan Tardà, cap a l'esquerra anticapitalista. "Tal vegada diem que la CUP ha comès un error, i una vegada hem dit que l'ha comès ens hem de mirar a la cara, demanar-nos complicitats, saber corregir, i agafats de la mà fer el camí plegats".  I ha anat més enllà: "Tant se val si hi ha errors si tots som capaços de corregir: mà estesa a la CUP i aplaudiments al nostre president". Així de contundent i conciliador alhora s'ha mostrat Tardà durant l'acte polític en què els republicans han encetat la campanya electoral. "Unitat d'acció", ha arengat. "El que volen és que ens desanimem, i descarrilem". Sobretot ara, ha afegit Tardà perquè "queda poc i és a tocar".  De fet, la de Tardà ha estat pràcticament l'única referència a la tramitació parlamentària dels pressupostos, que aquesta setmana s'ha bloquejat a la cambra. El president del partit i vicepresident del Govern i titular d'Economia, Oriol Junqueras, s'hi ha referit breument. Per Junqueras la proposta pressupostària del Govern era "indubtablement bona". "Tothom ho reconeix". Els ha defensat perquè els ciutadans hi havia posat els recursos: uns números "de la gent i per a la gent [...] som una formació tant oberta que abraça tothom".  Esquerra ha arrencat la campanya electoral a la plaça d'Orfila del barri barceloní de Sant Andreu. En l'acte, hi han intervingut el cap de llista dels republicans a les eleccions del 26-J, Gabriel Rufián, així com altres membres de la llista com Ana Surra i Esther Capella, i el cap de llista dels republicans pel Senat Santi Vidal. De fet,  Vidal ha aprofitat per reblar contra l'antiga federació de CiU: creu que els republicans faran "amb un sol any tot la feina que no va fer CiU quan l'havia de fer, a finals del 2016 estaran absolutament preparades, malgrat els atzucacs d'alguns companys de viatge, les estructures d'estat perquè el 2017 sigui l'any definitiu".

Summary: Tardà: "Tant se val si hi ha errors si som capaços de corregir, mà estesa a la CUP i aplaudiments a Puigdemont"


El coordinador general del PPC, Xavier García Albiol, ha reclamat aquest dimarts a la cúpula estatal dels populars que l'etapa de negociació d'una possible investidura i un govern per a Espanya es faci "apostant pel diàleg i l'acord amb la resta de formacions" però mai per cedir davant els independentistes. Així, aprofitant que a la reunió de la Junta Directiva del PPC hi havia la secretària general del PP, María Dolores de Cospedal, Albiol ha deixat clar que "si algú a Catalunya es pensa que d'aquesta situació de diàleg i acords va a traure profit per trencar Catalunya de la resta d'Espanya, que va a donar satisfacció a les vel·leïtats independentistes, s'equivoca". "Que ningú pensi que servirà per donar satisfacció als independentistes", ha afegit.  Albiol ha fet aquestes referències en un breu discurs i dirigint-se directament a Cospedal, tot assegurant també que espera que del procés de negociacions surti un acord que permeti al PPC "seguir sent, més si cap, la referència de tots els homes i dones que, independentment de la seva ideologia, se senten catalans i espanyols". En aquest sentit, el líder del PPC s'ha mostrat segur que Mariano Rajoy acabarà repetint al capdavant del govern espanyol i que, per tant, els catalans que volen seguir sent espanyols "tindran en Rajoy, el govern de l'Estat i el PPC el seus principals valedors i la seva referència". En una també breu intervenció davant la Junta Directiva, la presidenta del PPC, Alícia Sánchez-Camacho, també s'ha referit al proper objectiu del partit per créixer i ser aquesta "referència" a la que s'ha referit Albiol.  "S'obre ara una etapa molt important per recuperar l'espai polític de centre-dreta, on altres estan de baixada o han optat per la independència", ha dit en clara referència a la possibilitat de treure votants i simpaties a C's i PDC. "Ens correspon ocupar aquest  espai per resoldre els problemes dels catalans i garantir la unitat d'Espanya", ha conclòs.

Summary: Albiol: "De la negociació del govern espanyol ningú traurà profit i donarà satisfacció a vel·leïtats independentistes"


La sentència de 'La Manada' va propiciar que 790.000 usuàries de Twitter donessin a conèixer agressions, violacions o abusos ACN Barcelona.-La primera sentència de 'La Manada' va veure néixer l'etiqueta #Cuéntalo, amb l'objectiu que dones anònimes víctimes d'agressions, violacions o abusos, compartissin les experiències. En només deu dies es van recopilar fins a tretze gigues de dades del que la periodista Cristina Fallarás considera la ''memòria col·lectiva'' del dolor que han patit moltes dones. Gràcies a la tasca de dos arxivers, la participació del Centre Nacional de Supercoputació i la col·laboració de l'Ajuntament de Barcelona s'han pogut recopilar i analitzar les dades que es poden consultar al web www,proyectocuentalo.org. Fallarás vol que les administracions utilitzin per redefinir les polítiques públiques, ja que només en 10 dies es van denunciar 5.000 violacions, i en canvi, les dades oficials del 2018 ho xifren en 1.305. Els 10 primers dies després de la sentència de 'La Manada', Twitter va concentrar gairebé 3 milions de piulades de 790.000 usuàries. 40.000 escrivien en primera persona, mentre que 11.000 ho feien en boca d'una altra víctima. Una de cada deu piulades parlaven d'assassinats, una de cada set de violacions, tres de cada deu narraven agressions sexuals. Es van recollir més de 3.000 agressions a menors d'edat i 1.000 a menors de dotze anys. Són les dades que han pogut extreure els impulsors del projecte 'Cuéntalo', una iniciativa de la periodista Cristina Fallarás que ha recollit en un web totes les experiències relatades per dones. L'equip del Centre Nacional de Supercomputació ha participat en aquesta feina, que no hagués estat tampoc possible si dos arxivers s'haguessin encarregat de guardar les tretze gigues que es van generar els deu primers dies de 'Cuéntalo'.  De fet, Fallarás ha explicat que després de comprovar la repercussió que va tenir l'etiqueta 'Cuéntalo' va decebre's en adonar-se que tota la informació i tots els relats eren a una xarxa privada, el propietari de la qual, si volia, ho podia esborrar tot. La casualitat va fer que a través de la també periodista Karma Peiró, va saber que dos arxivers interessats en aquests fenòmens ja havien fet la feina i que ja estaven salvades totes les dades. La feina posterior ha estat la d'analitzar-la.  La importància de tirar endavant el projecte, per Fallarás, és poder incidir en polítiques publiques i per això té la intenció de cedir aquesta documentació a l'administració. La periodista recalca que fins ara, a l'estat espanyol, s'ha legislat en base a les dades del Consell General del Poder Judicial i de la Policia i ironitza del tarannà feminista de les dues institucions. Per això, defensa que aquest primer document ''brutal'' és un pas per poder legislar en base a la realitat que expliquen les dones que han patit, i en aquest sentit destaca la prevalença dels abusos en àmbit familiar que sovint s'ha negat. Fallarás també ha advertit que ''venen temps lletjos'' i que per tant, poder reunir tots aquests relats és important.  La periodista no posa en qüestió la veracitat dels relats perquè defensa que si tants milions de dones s'han posat d'acord i els passa el mateix, la fantasia, si n'hi hagués, seria ben poca. L¡investigador, Fernando Cucchietti, també ha destacat que en el terreny de les agressions sexuals a les dones hi ha les mateixes denúncies falses que en altres delictes i ha posat en relleu que fer públiques les experiències no aporta ''cap benefici'' a la dona, i que per tant, si no fos veritat, no ho explicaria. Vicenç Ruiz, arxiver, ha posat sobre la taula si hi ha més veritat en una sentència que en una piulada. L'alcaldessa de Barcelona, Ada Colau també ha participat a la presentació del projecte i ha defensat el suport del consistori a iniciatives com aquests que són ''eines d'apoderament''. Colau s'han preguntat ''què no estarà passant massivament?'' si sent s'han ''atrevit'' a insinuar-se-li i intimidar-la. Per l'alcaldessa cal denunciar-ho i generar aquest apoderament per acabar un aquesta ''agressió sistemàtica que ens fa més infelices''.

Summary: El projecte 'Cuéntalo' demana legislar en base a la ''memòria col·lectiva'' relatada en tres milions de piulades


L'Ajuntament de Barcelona ha presentat la convocatòria de les 293 places d'agent de la Guàrdia Urbana que convocarà aquest any, 60 de les quals es convoquen mitjançant mobilitat interadministrativa. La convocatòria es realitza en règim d'oposició lliure i està oberta a persones majors de 18 anys i que no superin l'edat establerta per a la jubilació forçosa, amb nacionalitat espanyola i que compleixin els requisits marcats en les bases de la convocatòria publicades al Diari Oficial de la Generalitat de Catalunya (DOGC). El termini perquè els candidats presentin instàncies queda obert durant 20 dies naturals.  Els candidats poden presentar les instàncies de manera telemàtica a través del web de l'Ajuntament, al Registre General del consistori o de qualsevol de les maneres previstes pel règim jurídic de les administracions públiques i del procediment administratiu comú.  L'oposició per formar part del cos de la Guàrdia Urbana té un temari específic. Inclourà qüestions vinculades a l'ordenament jurídic estatal, autonòmic i local. També inclourà, però, altres aspectes, com per exemple els principis d'actuació i deures dels funcionaris de policia local o l'ètica i la deontologia professionals. El Tribunal qualificador tindrà una composició paritària entre homes i dones.  Amb aquesta convocatòria, durant el mandat de l'alcaldessa Ada Colau s'han convocat 612 places d'agent de la Guàrdia Urbana.

Summary: L'Ajuntament de Barcelona convoca 293 places d'agent de la Guàrdia Urbana


La despenalització de l'avortament a Andorra en els supòsits de violació, risc de mort de la mare o malformacions del fetus és una de les qüestions que forma part de la campanya de les eleccions generals que es celebraran el pròxim 7 d'abril. De les set llistes nacionals que s'hi presenten, Partit Socialdemòcrata i Progressistes-SDP hi estan clarament a favor, mentre que tant Terceravia com Andorra Sobirana demanen abordar el tema des d'una reflexió més profunda. Per la seva banda, Liberals d'Andorra vol que la ciutadania ho voti en referèndum i Demòcrates, que ara governa amb majoria absoluta, planteja crear un servei d'atenció a les dones decidides a interrompre el seu embaràs, però amb la condició que aquest es practiqui fora del país. Finalment, Units pel Progrés d'Andorra creu que cal defensar el dret a la vida "en totes les seves fases". El cap de la llista nacional de Demòcrates (DA) a les eleccions generals d'Andorra i fins ara ministre d'Afers Socials, Justícia i Interior, Xavier Espot, explica que la despenalització de l'avortament posa en "risc" l'estructura del coprincipat i que, per fer-ho possible, s'ha de modificar la Constitució del 1993. Per aquest motiu, proposa crear un servei d'atenció integral a les dones que vulguin interrompre voluntàriament el seu embaràs, en el qual, afegeix, se les pugui "orientar" on fer-ho, ja que aquelles persones que avorten fora del país "no estan cometent cap delicte". De fet, segons dades del Departament de Salut, un total de 107 persones residents a Andorra ho van fer en hospitals catalans durant l'any 2017. Per la seva banda, el candidat de Liberals d'Andorra (L'A), Jordi Gallardo, té clar que les dones han de poder decidir "quan volen ser mares" i que el coprincipat no pot passar per sobre d'aquest dret. En aquest sentit, planteja organitzar un referèndum per abordar aquest tema com una qüestió de "sobirania". Mentre, el cap de llista del Partit Socialdemòcrata (PS), Pere López, creu que hi ha una "enorme" majoria de ciutadans que estan "incomodats" amb què el "dret a decidir sobre el propi cos tingui una categoria de delicte penal" i per això en defensa la despenalització en tres supòsits. Aquesta visió la compateix també el número u de Progressistes-SDP, Josep Roig, que insisteix que coprincipat i interrupció voluntària de l'embaràs són "compatibles".  Mentre, des de Terceravia, partit que es presenta per primer cop a les generals andorranes i que lidera l'ex-cap de llista dels Liberals, Josep Pintat, es considera que cal tractar la qüestió "amb tacte" i que actualment hi ha mecanismes i "formes de poder-ho resoldre". També hi està d'acord el número u d'Andorra Sobirana (AS), Eusebi Nomen, que afegeix que "mai cap dona ha anat a la presó per haver avortat". Per la seva banda, Alfons Clavera, que també formava part dels Liberals i ara està al capdavant d'Units pel Progrés d'Andorra (UPA) està en contra de l'avortament i afirma que el seu partit defensa l'article 8 de la Constitució andorrana, el qual diu que cal respectar el dret a la vida "en totes les seves fases". Preocupació per l'encariment del lloguer de pisos L'accés a l'habitatge és un altre dels temes de debat polític a les portes dels comicis andorrans, i més tenint en compte que, com a conseqüència, alguns residents estan optant per traslladar-se a viure fora del Principat, per exemple a la Seu d'Urgell. En aquest sentit, el candidat de DA creu que per "moderar" els preus cal promoure l'obra nova o la rehabilitació d'habitatges i no aplicar mesures "excessivament intervencionistes" com ara fixar-ne un topall màxim. A més, Espot proposa crear un índex de referència, com el que compten d'altres països, que serveixi de guia a l'hora de saber el valor mitjà de mercat que tenen, segons la zona en la qual estiguin les vivendes. Pel cap de llista de L'A cal tornar a posar en marxa el departament d'habitatge que es va impulsar quan aquesta formació formava part del govern. Gallardo considera que s'ha de construir més vivenda social i de protecció i que els comuns (ajuntaments) també s'impliquin en aquesta qüestió. En el mateix sentit es pronuncia el PS, que està d'acord amb impulsar l'habitatge públic i crear un organisme governamental amb el qual donar sortida al mercat als pisos que estan buits. Mentre, Roig afegeix que cal establir un índex de preus al lloguer i que aquests no es situïn més enllà d'un increment del 15 per cent en el cas d'una renovació de contracte. Pintat, per la seva banda, calcula que hi ha uns 4.000 pisos que s'han retirat del mercat arran de l'aplicació de la llei d'intercanvi automàtic d'informació fiscal i creu que cal afrontar aquesta nova realitat. Una de les seves propostes passa per permetre augmentar les volumetries de les noves promocions d'habitatges i intentar posar-les als mercat a un preu més baix o subvencionat. Mentre, Clavera planteja crear un gabinet d'habitatge per "acompanyar" als propietaris estrangers, del més d'un miler de pisos ara tancats, en el procés de declaració dels seus béns als seus països d'origen. Finalment, Nomen proposa habilitar un fons nacional que actuï com una companyia d'assegurances i que suposi un incentiu per posar els pisos en lloguer. Aposta per derogar la llei de la Funció Pública El debat sobre l'accés a l'habitatge a Andorra s'està plantejant en un marc més ampli, el qual també inclou propostes de diversos partits per augmentar les pensions i el salari mínim. En aquest sentit, algunes formacions volen situar-lo per sobre dels 1.200 euros mensuals i igualar les prestacions a aquest valor, mentre que d'altres plantegen revisar-lo de la mà del sector empresarial. Pel que fa als funcionaris, la majoria de formacions polítiques aposten per derogar la recent aprovada llei de la Funció Pública, pendent de desplegar-se en diversos reglaments. Espot defensa que la norma aporta "millores" concretes i per aquest motiu faran "pedagogia" per explicar-les i "recuperar el clima de confiança que, potser, en els darrers temps s'ha anat desdibuixant". Mentre, des de Terceravia defensen revisar-la i "cercar un encaix òptim", diu el líder de la formació Josep Pintat. La resta de partits, per la seva banda, estan a favor de la seva derogació i dos d'ells, L'A i PS, van presentar un recurs que ha estat admès a tràmit pel Tribunal Constitucional. En aquest sentit, Gallardo creu no modernitza el sector i aplica "retallades salarials", López hi afegeix que s'han vulnerat els drets dels sindicats, Roig (Progressistes-SDP) fa incidència en què cal repensar la fórmula, Clavera (UPA) considera que no s'han respectat "les condicions de joc" i Nomen (AS) defensa que cal "blindar" als funcionaris per no ser un "ninot" del partit que governa.

Summary: Menys de la meitat dels partits que concorren a les eleccions d'Andorra estan a favor de despenalitzar l'avortament


La cartellera de la setmana estrena la cinta del superheroi espanyol més popular, el Superlópez, que encarna un Dani Rovira dirigit per Javier Ruiz Caldera. La pel·lícula, una adaptació cinematogràfica del llegendari còmic creat per Jan, es va estrenar al Festival de Cinema Fantàstic de Sitges. També arribarà a la gran pantalla l'òpera prima de Meritxell Colell 'Con el viento', que reflexiona sobre el retorn als orígens i les relacions maternofilials. El drama judicial anglès 'El veredicto', en què Richard Eyre dirigeix a Emma Thompson, i el biopic del president americà Lyndon Baines Johnson, 'A la sombra de Kennedy', completen les estrenes setmanals. 'Superlópez'  Cinta sobre el superheroi espanyol Superlópez, que encara Dani Rovira. Dirigida per Javier Ruiz Caldera i acompanyat d'Alexandra Jimenez, Julián López i Maribel Verdú, el film se centra en Juan López, que té grans superpoders i desconeix que és el portador d'un secret que salvarà al seu planeta, Chitón, del malvat Skorba i de la seva filla, Àgata. Un secret que està a punt de desvelar-se quan apareix en la vida de López Luisa, un antic amor de joventut. La pel·lícula, una adaptació cinematogràfica del llegendari còmic creat per Jan, és una producció de Zeta Cinema, Telecinco Cinema i la Gran Superproducción Aie i es va estrenar al Festival Internacional de Cinema Fantàstic – Sitges 2018. 'Con el viento' Meritxell Colell Òpera prima de la directora Meritxell Colell, 'Con el viento' explica la història de la Mònica (Mònica Garcia), que viu a Buenos Aires, i la seva reconciliació amb una vida que va deixar enrere. La Mònica, una ballarina de 47 anys, rep una trucada des d'Espanya que l'informa que el seu pare està molt malalt. Després de 20 anys, ha de tornar al remot poble de Burgos en què va néixer i quan arriba el seu pare ha mort. La seva mare, amb qui mai va tenir una relació fluida, li demana que l'ajudi a vendre la casa familiar. Colell ha destacat que és la història de com a través del temps mare i filla es tornen a trobar. El film s'ha rodat al poble de la seva família materna, al nord de Burgos, i neix de l'impuls de retratar un espai i un mode de vida que desapareix.  La cinta va passar per la secció Fòrum de la recent edició del Festival Internacional de Berlin – Berlinale i es va presentar al Festival de Cinema de Guadalajara, en què Catalunya va ser la convidada d'honor.  'La noche de 12 años' La pel·lícula se situa a l'Uruguai l'any 1973. Tres presos polítics són aïllats durant 12 anys amb l'objectiu de tornar-los bojos, enlloc de matar-los. En una cel·la diminuta, amb la cara tapada, quasi sense menjar i sotmesos a contínues humiliacions, lluitaran per mantenir-se serens. Alfonso Tort, Chino Darín i Antonio de la Torre –interpretant a José Mújica- encarnen els tres protagonistes d'una cinta que va recollir elogis el passat Festival de Venècia. 'Museo' Protagonitzada per Gael García Vernal i dirigida per Alonso Ruizpalacios, la cinta mexicana narra la història d'un robatori i les seves conseqüència. La policia creu que la complexa operació ha estat obra de criminals professionals, perdent la pista dels dos veritables autors: joves dels suburbis que no saben què fer amb el botí. 'El veredicto' Drama judicial anglès en què Richard Eyre dirigeix a Emma Thompson. En plena crisis conjugal, una jutgessa haurà de jutjar un cas en el qual un jove malalt de 18 anys necessita una transfusió de sang per salvar la vida. El seus pares, testimonis de Jehová, es neguen a fer efectiva la transfusió, anteposant les creences a la vida del fill.  'A la sombra de Kennedy' Un irreconeixible Woody Harrelson es posa a la pell de Lyndon Baines Johnson, el 36è president dels Estats Units, que va assumir el càrrec des de 1963 i fins al 1969. Bill Pullman, Richard Jenkins i Jennifer Jason Leigh acompanyen Harrelson en aquest drama polític dirigit per Rob Reiner sobre l'home que va succedir Kennedy després del seu assassinat. El film està dirigit per 'Tres caras' El reconegut cineasta iranià Jafar Panahi torna a jugar amb els límits de la realitat i la ficció en aquest film que va aconseguir el Premi a Millor guió Exaquo al Festival de Cannes. Una famosa actriu iraniana, Behnaz Jafari, rep un vídeo d'una jove demanant-li ajuda per escapar de la seva conservadora família, que li vol impedir continuar estudiant al Conservatorio de Teherán. La intèrpret demana l'ajuda al mateix Panahi i junts emprenen un camí cap al poble de la noia. 'Dovlatov' 'Dovlatov' relata sis dies a la vida del brillant escriptor Sergei Dovlatov, que va viure la rigidesa de la Rússia soviètica dels anys 70. Amb el seu amic poeta Joseph Brodsky, lluitarà per preservar el seu talent i integritat, mentre veu com els seus amics artistes són expulsats per la maquinaria de l'estat i hauran d'emigrar als Estats Units, deixant enrere la seva llar. La cinta la dirigeix Alexey German Jr., fill del cèlebre cineasta rus. 'Morir para contar' El documental 'Morir para contar', dirigit per Hernán Zin, recorre el periple d'aquest periodista de guerra del reporter argentí afincat a Madrid. El 2012 Zin va patir un accident a l'Afganistan que va canviar la seva vida per sempre. Els traumes acumulats durant 20 anys de professió van explotar de cop i volta, endinsant-lo en un remolí de depressió, soledat i conductes autodestructives. En busca de respostes, Zin entrevista altres periodistes en una pel·lícula que recorre la por, la pèrdua i els traumes personals. 'La increïble història de la pera gegant' Cinta d'aminació doblada al català que se centra en dos amics que troben una ampolla amb un missatge i una llavor dins. Quan la planten, s’inicia una aventura de monstres, pirates i peres gegants.

Summary: 'Superlópez' i l'òpera prima de Meritxell Colell 'Con el viento' protagonitzen les estrenes de cinema


El sindicat USO Ryanair ha denunciat que l'aerolínia ha cancel·lat el 100% dels vols -un total de catorze- que no estaven subjectes a serveis mínims per la vaga de tripulants de cabina. Segons expliquen, la cancel·lació de sis vols per a aquest diumenge ha estat per evitar "la vergonyosa imatge" de tenir un seguiment de vaga del 100%, de manera que acusen la companyia de "neutralitzar" el dret a vaga. En un comunicat a premsa, USO Ryanair també avisa que ampliarà la denúncia, presentada el dijous, per vulneració del dret per la presència de tripulació estrangera per pal·liar els efectes de la vaga.

Summary: USO Ryanair denuncia que la companyia ha cancel·lat el 100% dels vols que no estaven subjectes a serveis mínims


La CUP demana que l'independentisme assoleixi "nous acords i estratègies compartides" per recuperar el lideratge i encetar una "nova fase del conflicte" a les institucions i al carrer. El diputat Carles Riera ha carregat contra la taula de diàleg entre Generalitat i Moncloa. Els anticapitalistes consideren que és una "pista d'aterratge" cap a un encaix dins l'Estat basat en un nou pacte fiscal i un debat sobre les competències. Per altra banda, Riera troba "equivocada i errònia" la sol·licitud de préstec europeu al mecanisme d'estabilitat pressupostària (MEDE), que ha anunciat aquest matí el president del Govern, Quim Torra. El diputat associa la petició al MEDE a un alt interès, a retallades i a una major intervenció de l'economia pública. Riera ha reconegut que l'independentisme polític "no està a l'alçada", i que l'Estat tampoc ha disposat cap solució democràtica a l'encaix entre Catalunya i Espanya. Durant el debat al ple monogràfic sobre la covid-19 al Parlament, aquest dimecres a la tarda, el dirigent cupaire ha criticat que la Generalitat hagi afavorit el sector privat durant la crisi sanitària. Riera ha subratllat que la solució passa per exercir la sobirania, en comptes d'apostar per la taula de diàleg amb l'Estat: "La transformació que defensem passa per repensar les relacions des de l'arrel". El diputat anticapitalista ha afegit que l'independentisme necessita assolir "grans acords nacionals" i que el rescat del país només es pot culminar amb "plena sobirania" i exercint l'autodeterminació.  En aquesta línia, Riera aposta per encetar una "nova fase" del conflicte des de les institucions i el carrer, basat en la sobirania. La CUP afirma que només així hi pot haver diàleg amb l'Estat i la comunitat internacional.

Summary: La CUP demana "nous acords" a l'independentisme per encetar una "nova fase del conflicte" a les institucions i al carrer


Foment Comerç ha presentat a tots els partits polítics amb representació al Parlament, a l'Associació Catalana de Municipis i a la Federació de Municipis de Catalunya un pla amb 65 mesures per reactivar el comerç després de l'aturada per la pandèmia del coronavirus i preservar “empreses i llocs de treball”. El document, elaborat per la comissió de comerç de la patronal catalana, planteja 10 mesures “per al molt curt termini” durant el període de tancament obligat del comerç i 55 més, agrupades en 13 línies estratègiques, per al procés de reobertura i fins al 2021. L'entitat opina que és moment de començar a treballar “de forma urgent i imminent” per implantar mesures que ajudin a la recuperació econòmica. La patronal del comerç ha demanat conèixer “amb antelació suficient” les mesures que s'implantin, així com “haver participat com a sector” en el consens “necessari” per tirar-les endavant. L'entitat subratlla, també, que una situació “excepcional” com la que es viu exigeix “actuacions immediates”. I demana evitar “costi el que costi” que la crisi econòmica “derivi en una crisi social” els propers mesos. “Cal salvar el major nombre de llocs de treball, i les empreses que els generen”, afirmen. Entre d'altres mesures, Foment demana que els comerços puguin allargar els ERTO, estímuls fiscals per incentivar rebaixes en els lloguers, campanyes de reactivació del consum, una política fiscal 'businees friendly', flexibilitat i agilització administrativa, mesures de liquiditat, un pla de captació d'inversions a Catalunya, promoure les inversions a través d'incentius fiscals, que les administracions facilitin equips de protecció o un pla autonòmic de seguretat als comerços.

Summary: Foment presenta un pla amb 65 mesures per reactivar el comerç i preservar “empreses i llocs de treball”


L'advocat ja ha traslladat a Puigdemont la seva "disponibilitat" per ser candidat ACN Brussel·les.-L'advocat Jaume Alonso Cuevillas no es descarta com a candidat a les eleccions europees. "Si el meu perfil encaixa amb unes llistes estic disponible per fer-ho", ha afirmat sobre presentar-se amb la llista que el PDeCAT o JxCat ha de configurar de cara als comicis. Segons ha explicat aquest dimarts en una tertúlia a El Món a Rac1, Cuevillas ha admès que "s'ha parlat" del seu nom i ha assenyalat que ja ha posat "sobre la taula" la seva disponibilitat a l'expresident Carles Puigdemont. "A ell en principi li sembla bé però aquesta constel·lació és dificultosa i jo el que no faré és barallar-me amb ningú", ha indicat afegint que seguirà "defensant" la causa catalana "des dels mitjans, les sales de justicia o Europa". L'advocat ha insistit que no sap si es presentarà a les europees i que el PDeCAT no li ha ofert per ara formar part de la seva candidatura. "Ofert no, sé que s'ha parlat del meu nom", ha matisat. Amb tot, ha insistit que "si al final es creu" que ell és la persona "adequada" per anar a la llista no té "cap inconvenient" en presentar-se a unes primàries. Cuevillas ha assenyalat que "en definitiva" com a eurodiputat faria la "mateixa feina" que fa com a advocat "tant des de dins de la sala com fora" o als mitjans de comunicació sobre un judici "polític". Així, ha expressat la seva convicció que "ara" cal fer-ho "amb molta contundència" a la UE. "En aquests moments estic defensant una causa política, és molt important fer-ho a Europa", ha conclòs. A menys de 100 dies per les eleccions europees, el PDeCAT encara ha de triar amb quina marca i amb quina aliança es presenta als comicis, que coincidiran amb les eleccions municipals a Catalunya. L'aliança que per ara sona és amb el PNB, però els nacionalistes bascos no volen anar junts si també hi és La Crida, liderada per Puigdemont. A diferència d'Esquerra, que té com a número u Oriol Junqueras i com a número dos Diana Riba, la parella de Raül Romeva, el PDeCAT encara no ha donat a conèixer qui encapçalaria la seva possible llista. Per altra banda, tot i que s'ha especulat amb l'opció que Puigdemont es presenti a les europees, tampoc no s'ha confirmat.

Summary: Cuevillas diu que està "disponible" per presentar-se a les eleccions europees si el seu perfil "encaixa"


El Consell de Ministres d'aquest dimarts ha aprovat el fons de 16.000 milions d'euros de transferències directes i no reemborsables a les Comunitats Autònomes per a la recuperació de la covid-19. El fons per a la reconstrucció destinarà la major part, 9.000 MEUR, a despesa sanitària dels quals un primer tram de 6.000 es pagarà al juliol i el segon, de 3.000, al novembre. La portaveu del govern espanyol i ministra d'Hisenda, María Jesús Montero, ha destacat que és "una pilota d'oxigen real a les necessitats" de les autonomies i té uns "criteris objectius, raonables i transparents". En el repartiment del primer tram per a sanitat tindrà un pes del 35% la població protegida, d'un 30% els ingressos a l'UCI, d'un 25% les hospitalitzacions i d'un 10% les PCR totals. Pel que fa al segon tram de 3.000 MEUR, que es repartirà amb dades actualitzades el 31 d'octubre, el pes de la població augmenta al 45%, els ingressos a l'UCI en tindran el 25%, les hospitalitzacions un 20% i les PCR el 10. A educació es destinaran 2.000 MEUR, que s'entregaran al setembre. El criteri de repartiment serà de la població en funció del padró de les CCAA. La població de 0 a 16 anys tindrà un pes del 80% i la de 17 a 24 anys del 20%. Així doncs, la dotació per a universitats i els centres d'educació superior serà de 400 MEUR.  Els 5.000 milions d'euros restants del fons aniran destinats a compensar la disminució d'ingressos per la caiguda de l'activitat i es pagaran al desembre. En el repartiment no estaran inclosos el País Basc i Navarra. Destina 4.200 MEUR en funció dels impostos cedits no subjectes a liquidació. Els ingressos mitjans de cada autonomia dels últims tres exercicis (2017, 2018 i 2019) tindran un pes del 60% i la població ajustada del 40.  A més, 800 MEUR estaran dedicats al transport amb un 49% de l'import a repartir es farà en base a les dades dels consorcis de transport de Barcelona i Madrid. El 34% segons els serveis de transport regular interurbà de viatgers i el 13% els serveis de metro, tramvia o ferroviaris. Ús del superàvit El decret aprovat aquest dimarts també permet, de forma excepcional, que les CCAA amb superàvit en anys anteriors pendent d'aplicar puguin destinar-lo a cobrir necessitats de finançament provocades per la pandèmia. Montero ha defensat que, sumant altres fonts de finançament, l'Estat ha transferit 24.532 MEUR més que l'any passat. La portaveu del govern espanyol ha argumentat que l'executiu demostra el seu "compromís" amb les autonomies i la igualtat.

Summary: El govern espanyol aprova el fons covid-19 de 16.000 MEUR per a les Comunitats Autònomes


El Departament de Cultura treballa per recuperar i mantenir les programacions de les arts escèniques o, si no, oferir ajuda a fons perdut. Així ho va traslladar la Conselleria aquest dimecres a representants del sector de les arts escèniques durant una reunió virtual. Segons Toni Cabré, subdirector general de Promoció Cultural, s’intentarà que hi hagi ajudes a fons perdut quan no sigui possible reprogramar. Serien subvencions que demanaria l’artista o la companyia per a activitats previstes que han caigut. La consellera de Cultura, Mariàngela Vilallonga, ha dit que intentarà mantenir tot el pressupost, inclosos els increments per al 2020, a més de diners addicionals de l'Estat i d’Europa, cosa que ha definit com un "treball herculi". El secretari general de Cultura, Francesc Vilaró ha exposat que s’està treballant en la recollida de dades i demandes per establir les mesures d’un pla de rescat que comporta la modificació de normatives i també la reactivació de les activitats presencials, cosa que requerirà suports publicitaris. Els detalls d’aquestes mesures i d’aquest pla de rescat es trobaran en un web que el Departament activarà amb caràcter immediat. El web permetrà als interessats fer peticions i comunicar afectacions concretes derivades de l’aturada forçada per la Covid 19. La directora general de Creació, Acció Territorial i Biblioteques, Àngels Ponsa, ha assenyalat que es treballa en diferents línies de suport i que la intenció és, en una acció coordinada amb la resta d’administracions implicades, "mantenir les programacions dels equipaments sempre que sigui possible".   En aquest sentit, Toni Cabré, subdirector general de Promoció Cultural, ha concretat que les mesures són "en bona part de flexibilització" del Programa.cat del Departament de Cultura i les quatre diputacions. Segons Cabré, s’intentarà que hi hagi ajudes a fons perdut quan no sigui possible reprogramar. Serien subvencions que demanaria l’artista o la companyia per a activitats previstes que han caigut definitivament.  Com ha explicat el Departament en un comunicat, es treballa en ajudes a l’anomenat "lucre cessant", per compensar els ingressos previstos però no generats per caiguda d’activitats ja programades, i en ajudes als “danys emergents”, per compensar inversions ja fetes en activitats suspeses. En aquest apartat es poden incloure despeses d’estructures. A la telereunió hi han comparegut Àlex Casanovas (Associació d’Actors i Directors Professionals de Catalunya), Abigail Ballester (Associació de Teatre per a Tots Públics), Cristina Tascón (Associació de Professionals del Circ de Catalunya), Maria Thorson (Associació de Gestors Culturals de Catalunya), Susana Lloret (CIATRE).

Summary: Cultura treballa per recuperar les programacions de les arts escèniques o oferir ajudes quan no es pugui reprogramar


L'atur registrat a les comarques gironines ha pujat en 1.568 persones durant el novembre, segons dades publicades pel Ministeri de Treball, Migracions i Seguretat Social. Traslladat en percentatges, això suposa un increment del 4,26% al llarg del darrer mes. Per sectors, el terciari és el que concentra la xifra més elevada de desocupats (1.586), tot i que caldrà veure si l'arribada de la campanya de Nadal –i els contractes al sector del comerç- permeten reduir-la. En total, a les comarques gironines ara mateix hi ha 38.377 persones que busquen feina. Pel què fa a contractació, el novembre es tanca amb una intensa davallada, de fins al 22,94% en relació a l'octubre. Durant el darrer mes, a comarques gironines s'han registrat 20.258 nous contractes, dels quals el 85% han estat temporals. Segons recull l'estadística que periòdicament publica el ministeri, aquest novembre l'atur ha pujat en 1.568 persones a la demarcació. És un 4,26% més en comparació a l'octubre, cosa que situa les comarques gironines com el territori català on més s'ha incrementat la taxa de desocupats. A Tarragona, aquest diferencial ha estat del 2,52%, mentre que a Barcelona i Lleida la xifra d'aturats pràcticament s'ha mantingut invariable (amb increments del 0,05 i del 0,17% respectivament). Per sectors, novament, allà on més ha pujat la xifra de desocupats gironins ha estat al de serveis. Aquí, durant el mes de novembre hi ha hagut 1.586 treballadors que s'han inscrit a les llistes de l'atur. Un cop acabada del tot la temporada turística, caldrà veure ara si l'inici de la campanya de Nadal –i els contractes al sector del comerç- poden ajudar a reduir la xifra. L'agricultura, a més, també ha augmentat aturats (en concret, 121 persones). Per contra, tant la indústria com la construcció han reduït desocupats. Però ho han fet amb unes xifres tan minses (9 treballadors en el cas de la indústria i 71 en el de la construcció) que no ajuden a reduir significativament el global. El 55%, dones En total, a les comarques gironines ara mateix hi ha 38.377 persones que busquen feina. Són tan sols un 1,62% menys en comparació amb el novembre del 2018 (aleshores, a la demarcació hi havia 633 aturats més). Si s'analitza l'estadística per sexes i trams d'edat, el 55% dels gironins que busquen feina són dones (21.094), un percentatge que es manté invariable. I gairebé un de cada deu (el 8,73%) són joves menors de 25 anys. En concret, 3.352. Per sectors, novament aquell que concentra més desocupats és el de serveis (28.153 persones). Al terciari el segueixen la indústria (3.614) i la construcció (3.342). Per últim, a l'agricultura hi ha 1.139 desocupats i l'estadística es completa amb 2.129 gironins que, a l'hora d'inscriure's a les llistes de l'atur, no tenien cap ocupació anterior.  A Catalunya, l'atur ha pujat en 2.915 persones aquest novembre respecte el mes anterior, situant la xifra total de desocupats en 390.182. En comparació amb l'any anterior, però, hi ha 4.223 aturats menys (que traslladat en percentatges suposa una reducció de l'1,07%). La contractació baixa fins a un 22,94% I al costat de l'increment d'aturats, el novembre també es tanca amb una davallada intensa de la contractació a comarques gironines. En concret, en relació amb l'octubre, el descens ha estat de fins al 22,94%. Durant el novembre, a la demarcació s'han registrat 20.258 nous contractes (davant els 26.287 de l'octubre). A més, la temporalitat persisteix i continua representant fins al 85% de la contractació que es fa al territori. En concret, 17.165 contractes que s'han signat durant el darrer mes són temporals. Una situació que es repeteix quan es miren tots els contractes que hi ha registrats a la demarcació. A les comarques gironines, actualment n'hi ha 283.107 (i d'aquests, tan sols el 15,62% són indefinits).

Summary: L'atur puja en 1.568 persones al novembre a les comarques gironines i la contractació baixa fins a un 22,94%


La Generalitat ha recorregut l'ordre del Tribunal Superior de Justícia de Catalunya (TSJC) que ordena a les policies impedir l'obertura de col·legis electorals i dels centres de recompte de vots. L'advocat de la Generalitat ha presentat un recurs de reforma a la interlocutòria, on subratlla que la decisió projecta "efectes restrictius sobre una àmplia gamma de drets fonamentals" que no tenen "fonament legal" (perquè obeeixen al tancament "massiu" de locals públics amb "la finalitat política" d'impedir un referèndum). El recurs, a més, subratlla que les mesures cautelars adoptades són "desproporcionades" i que la votació del diumenge "no constituirà la comissió de cap delicte, perquè és l'expressió i el lícit exercici per part de la ciutadania de drets fonamentals com la llibertat d'expressió o el dret a la participació en els assumptes públics". L'advocat sol·licita al TSJC que resolgui el recurs abans de l'1-O atesa "la urgència del cas" i que, a més, ho faci en català.  La interlocutòria del TSJC, dictada aquest dimecres, ordena als Mossos d'Esquadra, a la Guàrdia Civil i a la policia espanyola que "impedeixin, fins l'1 d'octubre, la utilització de locals o edificis públics per a la preparació del referèndum". I en concret, que el mateix diumenge, no permetin que obrin –i que si ho fan, es tanquin de manera immediata. L'ordre també afecta aquells establiments públics que es facin servir per a logística del referèndum o centres de recompte de vots. L'advocat de la Generalitat ha interposat un recurs de reforma contra la interlocutòria, on demana que es revoquin totes les mesures cautelars. Abans d'entrar en el fons de la qüestió, el lletrat ja reclama, d'entrada, que el TSJC resolgui en recurs en català.  Ho fa en base a l'Acord de Govern del 7 de maig del 2013, que estableix que en aquells processos judicials en què estigui implicada la Generalitat, "la tramitació del procés es realitzi en llengua catalana". Per això, sol·licita que la tramitació "de les actuacions d'aquest procés" siguin en català.  A partir d'aquí, el recurs exposa fins a sis motius pels quals l'advocat entén que el TSJC ha de tirar enrere les mesures cautelars. El lletrat al·lega que tancar els col·legis vulneraria "el principi de proporcionalitat" perquè pot afectar de manera "greu" el funcionament dels serveis públics. Aquí, el recurs recorda que, entre d'altres, s'han habilitat centres cívics, educatius i mèdics –a més d'altres com ajuntaments i poliesportius- on anar a votar. "Hi ha tot un seguit d'activitats que patirien grans limitacions o no podrien realitzar-se amb un gravíssim perjudici per a la vida cultural, esportiva i associativa del nostre país", diu el recurs. I precisa: "Així com també per al funcionament de l'administració local i dels serveis socials". Registres sense ordre judicial El recurs també considera que l'ordre que faculta la policia a entrar als col·legis i requisar tot el material relacionat amb el referèndum es traduirà en entrades i registres sense ordre judicial específica. "Es tracta d'una mesura absolutament desorbitada", recull l'advocat de la Generalitat. No només perquè "el tancament massiu de locals no és una mesura d'investigació de cap delicte" sinó també perquè la requisa de material és "inadequada per a les finalitats de la instrucció penal". L'advocat de la Generalitat també considera que, entre d'altres, la interlocutòria del TSJC vulnera "el principi de proporcionalitat" perquè pot afectar "l'ordre públic i els drets fonamentals de la ciutadania". En aquest sentit, el lletrat argumenta que "no s'ha ponderat adequadament el risc de les intervencions policials ordenades" perquè poden posar en perill "la integritat física d'un gran nombre de persones". "Davant la previsible concentració de grans aglomeracions, i la tensió que se'n pot derivar, qualsevol actuació en el sentit ordenat de la interlocutòria pot causar gravíssimes conseqüències", alerta el recurs de reforma. L'advocat de la Generalitat també argumenta que "les mesures acordades no poden evitar la suposada comissió dels delictes imputats" als membres del Govern (prevaricació, desobediència i malversació de diners públics). "De fet, el que es produirà diumenge no constituirà la comissió de cap delicte, sinó l'expressió i el lícit exercici per part de la ciutadania de drets fonamentals com la llibertat d'expressió o el dret a la participació en els assumptes públics". L'advocat alerta, en aquest punt, que el tancament "massiu" dels col·legis electorals "vulneraria principis essencials i drets de tots i cadascun dels ciutadans que, tot i no trobar-se querellats ni imputats, veurien els seus drets fonamentals seriosament vulnerats". L'advocat de la Generalitat sol·licita al TSJC que estimi el recurs de reforma i que, en conseqüència, "revoqui les mesures cautelars" dictades davant la convocatòria del referèndum. Per últim l'escrit demana a l'alt tribunal que "atesa l'especial i qualificada urgència que concorre en aquest cas, es resolgui el present recurs abans del proper diumenge 1 d'octubre".

Summary: La Generalitat recorre l'ordre del TSJC que ordena a les policies impedir l'obertura de col·legis i demana que es revoqui